Vurdering af foranstaltninger truffet af Portugal og Spanien som opfølgning på Rådets afgørelser af 8. august 2016 om at pålægge disse lande at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud

MEDDELELSE FRA KOMMISSIONEN

Vurdering af foranstaltninger truffet af Portugal og Spanien



som opfølgning på Rådets afgørelser af 8. august 2016 om at pålægge disse lande at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud

1.Indledning

Den 8. august 2016 vedtog Rådet i medfør af artikel 126, stk. 9, i traktaten om Den Europæiske Unions funktionsmåde afgørelser om at pålægge Portugal og Spanien at træffe foranstaltninger til den nedbringelse af underskuddet, som skønnes nødvendig for at rette op på situationen med et uforholdsmæssigt stort underskud.

Portugal blev pålagt at bringe situationen med et uforholdsmæssigt stort underskud til ophør senest i 2016 ved at reducere det offentlige underskud til 2,5 % af BNP i år. Dette mål omfatter ikke indvirkningen af de direkte virkninger af eventuel bankstøtte. Baseret på Kommissionens forårsprognose 2016, der lå til grund for Rådets afgørelse, svarer dette til en uændret strukturel saldo i forhold til 2015. Desuden vedtog Rådet, at Portugal bør anvende alle uventede indtægter til at fremme nedbringelsen af underskuddet og gælden. Herudover blev Portugal foruden de besparelser, der er medtaget i Kommissionens forårsprognose 2016, pålagt at vedtage og fuldt ud gennemføre en række konsolideringsforanstaltninger, der svarer til 0,25 % af BNP i 2016. Dette indebar navnlig en fuldstændig gennemførelse af konsolideringsforanstaltningerne i budgettet for 2016, herunder den ekstra styring af udgifterne til offentlige indkøb af varer og tjenesteydelser, der er fremhævet i stabilitetsprogrammet, samt en supplering af disse besparelser med yderligere foranstaltninger af strukturel karakter for at yde den fornødne finanspolitiske indsats. Endelig anmodede Rådet Portugal om at sikre en stringent gennemførelse af budgetrammeloven og loven om kontrol af forpligtelser og yderligere forbedre opkrævningen af indtægter og styringen af udgifterne for at sikre en varig forbedring af de offentlige finanser. Portugal blev anmodet om at fremlægge en klar tidsplan og træffe foranstaltninger til fuldt ud at afvikle restancer og forbedre sundhedssystemets effektivitet, gøre pensionssystemet mindre afhængigt af budgetoverførsler og sikre budgetbesparelser ved at omstrukturere statsejede virksomheder.

Spanien blev pålagt at bringe situationen med et uforholdsmæssigt stort underskud til ophør senest i 2018 ved at reducere det offentlige underskud til 4,6 % af BNP i 2016, 3,1 % af BNP i 2017 og 2,2 % af BNP i 2018. Baseret på Kommissionens opdaterede forårsprognose 2016, der ligger til grund for Rådets afgørelse, svarer dette til en forværring af den strukturelle saldo på 0,4 % af BNP i 2016 og en forbedring på 0,5 % af BNP i både 2017 og 2018. Rådet besluttede ligeledes, at Spanien bør anvende alle uventede indtægter til at fremme nedbringelsen af underskuddet og gælden samt vedtage og fuldt ud gennemføre en række konsolideringsforanstaltninger, der svarer til 0,5 % af BNP i både 2017 og 2018, foruden de besparelser, der er medtaget i Kommissionens opdaterede forårsprognose 2016. Endelig pålagde Rådet Spanien at vedtage foranstaltninger til styrkelse af de finanspolitiske rammer, navnlig med henblik på at sikre større automatik i mekanismerne til forebyggelse og korrektion af afvigelser fra budgetmålene og styrke bidraget fra stabilitetslovens udgiftsregel til de offentlige finansers holdbarhed. Den spanske regering blev også pålagt at indføre konsekvente regler for at sikre gennemsigtighed og koordinering af politikken for offentlige udbud i samtlige ordregivende myndigheder og enheder, herunder passende mekanismer for forudgående og efterfølgende kontrol af offentlige udbud for at sikre effektivitet og overholdelse af lovgivningen.

Rådet fastsatte i medfør af artikel 3, stk. 4a, i Rådets forordning (EF) nr. 1467/97 den 15. oktober 2016 som Portugals og Spaniens frist til at aflægge udførlig rapport om de foranstaltninger, der er truffet som opfølgning på Rådets afgørelse. En rapport til Rådet og Kommissionen, der fremhæver de finanspolitiske foranstaltninger, der er truffet for at nå de af Rådet fastsatte mål, blev indgivet af Spanien den 15. oktober 2016, og en rapport blev indgivet af Portugal den 17. oktober 2016.

Kommissionen har gennemgået Portugals og Spaniens budgetstrategier med udgangspunkt i de oplysninger, der indgår i rapporterne om de trufne foranstaltninger, for at vurdere, om begge medlemsstater har efterlevet Rådets afgørelser af 8. august 2016.

Boks 1: Metode til vurdering af, om der er truffet virkningsfulde foranstaltninger I henhold til forordning (EF) nr. 1467/97 og adfærdskodeksen anses en medlemsstat for at have truffet virkningsfulde foranstaltninger, hvis den har handlet i overensstemmelse med enten Rådets henstilling efter artikel 126, stk. 7, i traktaten om Den Europæiske Unions funktionsmåde eller Rådets afgørelse om pålæg efter artikel 126, stk. 9. Ifølge adfærdskodeksen skal der ved vurderingen af, om der er truffet virkningsfulde foranstaltninger, især tages hensyn til, om den berørte medlemsstat har nået de årlige budgetmål og opnået den underliggende forbedring af sin konjunkturkorrigerede saldo (minus engangsforanstaltninger og andre midlertidige foranstaltninger) i overensstemmelse med Rådets henstilling. Metoden til vurdering af, om der er truffet virkningsfulde foranstaltninger, kræver for det første en kontrol af, om medlemsstaten overholder målet for det samlede underskud og den underliggende forbedring af den strukturelle saldo, som er fastlagt i Rådets henstilling eller afgørelse om pålæg. Hvis dette er tilfældet, sættes proceduren i bero. Hvis medlemsstaten ikke når eller risikerer ikke at nå målet for det samlede underskud eller opnå den påkrævede forbedring af den strukturelle saldo, foretages der en grundig analyse af årsagerne hertil. I analysen, hvis formål er at vurdere, om medlemsstaten har handlet i overensstemmelse med Rådets henstilling eller afgørelse om pålæg, tages der udgangspunkt i to komplementære måder at måle den finanspolitiske indsats på: i) top-down-metoden, hvor der ses på ændringen af den strukturelle saldo justeret for ændringer af den potentielle outputvækst, uventede indtægter og udgifter og uventede begivenheder i forhold til det basisscenario, der ligger til grund for Rådets henstilling eller afgørelse om pålæg, og ii) bottom-up-metoden, hvor der ses på de enkelte gennemførte diskretionære finanspolitiske foranstaltningers virkning på budgettet samt udviklingen i statens udgifter i forhold til det basisscenario, der ligger til grund for Rådets henstilling eller afgørelse om pålæg. Den grundige analyse suppleres desuden med andre relevante kvalitative overvejelser for at gøre det muligt for Kommissionen at foretage en kvalificeret vurdering af, om de politiske foranstaltninger, som medlemsstaten har truffet, er tilstrækkelige til at efterkomme Rådets henstilling eller afgørelse om pålæg. Hvis den grundige analyse viser, at den berørte medlemsstat har levet op til sine politiske tilsagn, konkluderes det i vurderingen, at der er truffet virkningsfulde foranstaltninger. Hvis den grundige analyse viser, at de politiske tilsagn ikke er blevet opfyldt, og at målene for det samlede underskud ventes ikke at blive opfyldt, konkluderes det i vurderingen, at der ikke er truffet virkningsfulde foranstaltninger. Hvis målene for det samlede underskud ventes at blive nået, sættes proceduren dog alligevel i bero.

2.Vurdering af de foranstaltninger, der er blevet truffet af Portugal

2.1.Foranstaltninger i rapporten om trufne foranstaltninger samt opdaterede budgetfremskrivninger

Som angivet i den rapport om trufne foranstaltninger, som Portugal indgav den 17. oktober 2016, har Portugal som opfølgning på Rådets afgørelse om pålæg af 8. august 2016 indefrosset 445 mio. EUR (¼ % af BNP) i det mellemliggende forbrug. Denne foranstaltning forventes delvist at opveje de underskudsforøgende faktorer, der er fremlagt i dokumentet. Ifølge rapporten forventes et offentligt underskud på 2,4 % af BNP i 2016, hvilket er 0,2 % af BNP over målet i stabilitetsprogrammet for 2016. Forskellen skyldes hovedsageligt forværringen af de makroøkonomiske udsigter i forhold til stabilitetsprogrammet for 2016, som medvirker til nedjusteringen af prognoserne for skatteindtægterne. På udgiftsiden forventes to engangsfaktorer desuden at øge det offentlige underskud (én i forbindelse med Oitante – det porteføljeadministrationsselskab, der blev oprettet inden for rammerne af Banif-resolutionen – og en anden i forbindelse med annulleringen af to koncessioner).

2.2.Vurdering af de trufne foranstaltninger